### Beslutning

Udvalget besluttede, at administrationen udarbejder forslag til prioriteringer inden for udvalgets budget.

### Sagsfremstilling

## Resume og sagens baggrund

Kalundborg Kommune har som vandløbsmyndighed ansvar for at føre tilsyn med de rørlagte
offentlige vandløb i kommunen samt at vedligeholde dem. Opgaven har ikke været prioriteret
af Kalundborg Kommune igennem flere år og indgår ikke som en fast del af
vandløbsvedligeholdelsen. I forbindelse med fornyet udbud af vandløbsvedligeholdelsen lægges
der op til, at opgaven fremadrettet indarbejdes som en del af den almindelige drift.

## Indstillinger

Chefen for Plan, Byg og Miljø indstiller, at udvalget beslutter at afsætte midler til udførelsen af tilsynsopgaven, samt at udvalget prioriterer midlerne indenfor det tekniske område.

## Behandling

Teknik- og Miljøudvalget.

## Sagsfremstilling

Sagen var på udvalgets dagsorden som orientering ved Teknik- og Miljøudvalgsmødet d. 2. juni. Her ønskede udvalget sagen genbehandlet på baggrund af et overslag over finansielle konsekvenser.

*Baggrund*

Kommunen har ca. 50 km rørlagte vandløb. På nuværende tidspunkt er praksis, at der ikke
føres tilsyn eller udføres vedligeholdelse af de rørlagte vandløb. Ifølge regulativet skal der føres
tilsyn ved eksempelvis at kontrollere brønde for aflejringer, ligesom der skal udføres
vedligeholdelse ved om nødvendigt at tømme brønde for aflejringer med mere.

For mange af disse brøndes vedkommende er den eksakte placering ukendt. I forbindelse med
det forestående udbud af den generelle vandløbsvedligeholdelse, ønskes der som en del af
opgaven at kortlægge placeringen af disse brønde, således at der kan føres tilsyn med dem og
vedligeholdelsen kan udføres.

Kommunen er pligtig at føre tilsyn og almindelig vedligeholdelse af de rørlagte vandløb. Ved
større reparationer, eksempelvis udskiftning af hele strækninger, skal udgiften fordeles til
lodsejerne. For at udgiften kan fordeles til lodsejere, som har nytte af de rørlagte vandløb, er
det en forudsætning, at kommunen har gennemført tilsyn og vedligeholdelse. Som nævnt sker
dette ikke regelmæssigt, og kommunen agerer alene på baggrund af konkrete henvendelser.

Ved forsømmelse af denne opgave kan kommunen være erstatningspligtig, samt forpligtet til
økonomisk at kompensere for afværgeforanstaltninger. Selv ved at rykke ud ved henvendelser
må kommunen påregne at være erstatningspligtig, da en konkret ageren på en hændelse ikke
vurderes som rettidigt tilsyn.

Opgaven kompliceres yderligere af, at den præcise placering af alle de rørlagte vandløb ikke
kendes, ligesom placeringen af mange af brøndenes langs de rørlagte vandløb heller ikke
kendes.

*Den fremtidige vandløbsdrift*

Kalundborg Kommune skal udbyde driften af de åbne vandløb med virkning fra 2023, og
administrationen er i gang med at udarbejde udbudsmaterialet. I den forbindelse indarbejdes en option på tilsyn og oprensning, samt en option på opstart i form af at finde og kortlægge alle brønde i kommunen.

En option vil kun kunne udnyttes, hvis den samlede pris, der indkommer ved udbuddet af
vandløbsvedligeholdelsen, kan indeholdes i det nuværende budget, eller hvis der skabes den
nødvendige budgetmæssige ramme for opgaven.

På baggrund af en gennemgang af vandløbsregulativer er det anslået at der er ca. 310 brønde på kommunens offentlige vandløb. Det estimeres, at der vil være en samlet engangsudgift til registrering og tilstandsbedømmelse af brønde på ca. 200.000 kr. Derefter vil der være en estimeret udgift på 200.000 kr. til at genoprette brønde til regulativmæssig stand, herunder at genetablere tidligere nedgravede brønde. Endeligt estimeres det, at der vil være en udgift på 100.000 kr. til udskiftning af brøndlåg så der opfyldes krav til arbejdsmiljø for de medarbejdere der fremadrettet skal føre tilsyn med de rørlagte strækninger. Samlet set vurderes det således, at der vil være en opstartsudgift det første på kr. 500.000 til løsning af opgaven med at kortlægge brønde og bringe dem i regulativmæssig stand.

Den årlige drift af de rørlagte vandløb vurderes herefter at udgøre kr. 250.000

## Økonomiske konsekvenser

Der skal ske en omprioritering på kr. 500.000 i 2023 og på kr. 250.000 i hvert af de efterfølgende år inden for udvalgets midler.